
KIRJALIK KÜSIMUS

Prokuratuuri kokkuleppest

Austatud proua minister!

Meedias on ilmunud teave, et prokuratuur sõlmis kokkuleppe rahvusvahelise kuritegeliku rühmituse juhi Artur Jermolajeviga, kes tegeles telefonipettustega. Kokkuleppe kohaselt vabaneb süüdistatav reaalsest vangistusest tingimusel, et ta maksab 8,5 miljonit eurot. Sellest summast suunatakse 5,4 miljonit eurot Eesti kannatanute kahju hüvitamiseks ja 3 miljonit eurot laekuvad riigieelarvesse.
Nimetatud otsus on põhjustanud laia avaliku poleemika. Inimestel tekivad paratamatult küsimused nii kannatanute õiguste kaitse tõhususe kui ka sellise praktika võimalike õiguslike tagajärgede osas. On põhjendatud kartus, et sellise kokkuleppe sõlmimine võib luua pretsedendi, mille puhul isikud, kes on toime pannud eriti suure ulatusega pettusi, saavad võimaluse vältida reaalset karistust, tagastades vaid osa varastatud vahenditest.

Seoses eeltooduga palun Teil vastata järgmistele küsimustele:
1. Kas selle kriminaalasja raames on kannatanutele hüvitiste maksmine alanud? Kui jah, siis kui palju kannatanuid on juba hüvitist saanud ja milline on väljamakstud summa kogusumma?
2. Kuna tekitatud kahju kogusumma ületab eeldatavasti hüvitamiseks mõeldud summat, siis kuidas korraldatakse vahendite jaotamine kannatanute vahel?
3. Kas ministeerium leiab, et selliste kokkulepete sõlmimine vastab õigluse põhimõttele ja aitab kaasa ühiskonna usalduse tugevdamisele kohtusüsteemi vastu?
4. Kas ministeerium näeb riski, et antud kohtulahend võib kujuneda pretsedendiks teistes suurte pettustega seotud kriminaalasjades, kus süüdistatavad saavad loota reaalsest vangistusest vabanemisele osalise kahju hüvitamise vastu?
5. Kas ministeerium kavatseb analüüsida selle praktika õiguslikke tagajärgi ja vajadusel algatada muudatusi seadusandluses, et tagada tasakaal kannatanutele kahju hüvitamise ja karistamatuse vältimatuse põhimõtte vahel?

